Soettande dalk binnekort bitter oor nuwe belasting | Maroela Media
Die Nasionale Tesourie versoek die publiek om te reageer op ŉ beleidsdokument en voorstelle vir ŉ belastingheffing op drankies wat met suiker versoet word.
Die minister van finansies het in sy begrotingstoespraak in Februarie 2016 ŉ voorstel ingedien om vanaf 1 April 2017 belasting te hef op drankies wat met suiker versoet is, om uitermatige suikerinname te beperk.
Dit volg op werk wat reeds deur die departement van gesondheid gedoen is. Die departement van gesondheid het ŉ strategiese plan ontwikkel vir die voorkoming en beheer van nie-oordraagbare siektes 2013 – 2017 en ŉ nasionale strategie vir die voorkoming en beheer van vetsug 2015 – 2020.
Dié strategieë het ŉ ambisieuse doelwit daargestel om vetsug teen 2020 met 10% te verminder.
Die plan het ŉ aantal maatreëls geïdentifiseer om nie-oordraagbare siektes aan te spreek en veral ongesonde diëte. Dié maatreëls sluit belasting in op kos met ŉ hoë suikerinhoud as ŉ kostedoeltreffende manier om dieetverwante siektes aan te spreek.
Die voorgestelde belasting kom teen ŉ agtergrond van ŉ toenemende wêreldwye kommer oor vetsug as gevolg van ŉ hoë suikerinname. Vetsug is ŉ wêreldwye epidemie en ŉ groot risikofaktor vir die groeiende las van nie-oordraagbare siektes, insluitend hartsiektes, diabetes en sommige kankers.
Die probleem van vetsug het die afgelope 30 jaar in Suid-Afrika toegeneem en die land is tans een van die lande met die meeste vetsug in sub-Sahara-Afrika.
Fiskale ingrypings soos belastingheffings word toenemend beskou as ŉ doeltreffende komplementêre instrument om die probleem van negatiewe eksterne faktore, wat met besoedeling, rook, uitermatige alkoholinname en ook vetsug verband hou, aan te spreek.
Lande soos Finland, Frankryk, Hongarye, Ierland, Mexiko, Mauritius en Noorweë hef almal belasting op drankies met ŉ hoë suikerinhoud. Lande soos Engeland, Thailand en Australië het intussen ook aangedui hulle is van voornemens om soortgelyke belastingheffings in te stel as ŉ maatreël om ŉ hoë suikerinname aan te spreek.
Die dokument is op die Nasionale Tesourie se webwerf beskikbaar.
Die publiek moet voor 22 Augustus 2016 kommentaar lewer. Stuur geskrewe kommentaar aan Mpho Legote by [email protected]
Hulle moet belasting hef op die bekende hoender kitskos franchise dit is hoekom mense so oorgewig is .Stysel en dier vet is die oorsaak en dis volop by die kitskos winkels en die meerderheid van die bevolking vrek mos hieroor
Net nog ‘n manier waarop die staat hulle self wil befonds. Het hulle bepaal hoeveel die suiker produkte bydra tor die ekonomie. Daarsie verskaffers voorsien wrrk aan miljoene…..vetsug is ‘n opvoedingstaak, belasting gaan dit nie beter maak nie. ‘n Alkholis hou nie op drink omdat die drank duurder word nie…..selle geld hier.
Die beste wet ooit, suiker is gif en pla my nie, 4jaar op gehou gebruik, gewig verloor en baie gesonder.
Hierdie is net n manier om nog meer belasting geld in te kry wat gesteel kan word of wat gemors kan word.
Vetsug is nie soseer die drankie wat jy drink nie dis mense wat net wil eet en glad nie aktief is nie. n koeldrank af en toe en nie 2liters op ń slag nie. Alles het perke